Peter Skaarup (DF), 2013-01-25:
Jeg vil sige tak for en positiv modtagelse af forslaget.
Jeg opfatter egentlig de signaler, der er kommet i Folketingssalen i dag, som udtryk for, at der i virkeligheden er et flertal, som gerne vil gøre noget ved den her problemstilling meget snart.
Men det er klart, at vi ikke må glemme en sag som den her, og vi må sige både fra De Konservatives side og fra Dansk Folkepartis side, at vi sagtens kan se behovet for at regulere tingene allerede nu og markere, at vi selvfølgelig ikke skal finde os i de mange sager, som har været beskrevet i medierne, hvor der begås økonomisk kriminalitet, og hvor man så dækker over det hele bagefter ved at makulere og ødelægge det materiale, der ligger til grund for sagerne.
Jeg må også sige, at når man læser det, der bliver sagt af bagmandspolitiet, der jo beskæftiger sig med de her sager i det daglige, så synes jeg, det skinner ret klart igennem, at de også der kan se, der er et problem.
Og det er jo i virkeligheden dem, bagmandspolitiet, der ved, hvor skoen trykker.
Jeg fandt et citat fra Jyllands-Posten den 11. august 2012, hvor vicestatsadvokaten i bagmandspolitiet siger følgende: »Bogføringsloven er fin nok for flertallet. Men der er også nogle, der udnytter og misbruger systemet, og det er nogle dyre drenge, og dem har vi svært ved at komme efter«.
Man kan selvfølgelig håbe på, at nogle prøvesager kan rette op på det, men jeg læser mellem linjerne i de udtalelser, der har været ikke bare fra Henrik Helmer Steen her, vicestatsadvokaten i bagmandspolitiet, men også fra en række andre, der beskæftiger sig med området, at loven simpelt hen ikke er stærk nok.
Det er så det, vi gerne vil have den gjort til fra Dansk Folkepartis side og fra De Konservatives side, og jeg fornemmer klart, at der er et flertal, der er enig med os i det, hvis vel at mærke de prøvesager ikke giver et væsentlig andet resultat, end man har oplevet igennem årene.
Jeg hæftede mig ved, at ministeren fortalte os, at prøvesagerne – der blev ikke fortalt, hvad de gik ud på, eller hvad det er, man går efter fra anklagemyndighedens side, og det vil vi selvfølgelig spørge til mere præcist i Retsudvalget – vil blive afviklet i begyndelsen af 2013.
Og det fører mig jo frem til at sige, at jeg synes, at når regeringen har planlagt en større pakke af forslag, når det gælder bekæmpelsen af økonomisk kriminalitet, så burde regeringen sagtens have kunnet give et tilsagn om, at man på den anden side af de prøvesager også ville tage det her ind i forbindelse med den pakke.
Det burde jo ligge naturligt for.
Det ville Socialdemokraternes ordfører ikke, ministeren ville heller ikke.
Men vil regeringen ikke det, er jeg da glad for, at der er et flertal uden om regeringen, der er parat til det.
Jeg hørte både fra Venstres ordfører, hr. Preben Bang Henriksen, fra Enhedslistens ordfører, fru Pernille Skipper, og fra Liberal Alliances ordfører, hr. Simon Emil Ammitzbøll, positive toner i forbindelse med at gøre det.
SF og De Radikale var ikke med på det, men man kan sige, at det jo så også er unødvendigt for at skabe et flertal, hvis det kommer dertil.
Så jeg kan love i forhold til behandlingen af det her forslag, at vi vil gøre alt, hvad der står i vores magt, for i det fremtidige arbejde i Retsudvalget med det her forslag at få klarlagt, hvad der ligger i prøvesagerne, og hvornår der sker noget fra regeringens side, og om nødvendigt bruge et alternativt flertal uden om regeringen på at sige til regeringen, at det simpelt hen ikke er godt nok, hvis vi lader svindlere slippe ud af kløerne på myndighederne, fordi man altså makulerer materiale uretmæssigt.
Det var ordene fra forslagsstillerne.